Document ID: 32005R0084

PADOMES REGULA (EK) Nr. 84/2005
(2005. gada 18. janvāris),
ar ko groza pielikumu Regulai (EK) Nr. 2042/2000, ar kuru piemēro galīgo antidempinga maksājumu attiecībā uz Japānas izcelsmes televīzijas kameru sistēmu importu
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. decembra Regulu (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (1) (“pamatregula”),
ņemot vērā Komisijas priekšlikumu, kas iesniegts pēc apspriešanās ar padomdevēju komiteju,
tā kā:
A. IEPRIEKŠĒJĀS PROCEDŪRAS
(1)
Padome ar Regulu (EK) Nr. 1015/94 (2), piemēroja galīgo antidempinga maksājumu Japānas izcelsmes televīzijas kameru sistēmu (TKS) importam.
(2)
Regulas (EK) Nr. 1015/94 1. panta 3. punkta e) apakšpunktā Padome noteikti atbrīvoja no antidempinga maksājuma piemērošanas jomas kameru sistēmas, kas uzskaitītas šīs regulas pielikumā (“pielikums”), pārstāvot augsti profesionālas kameru sistēmas, kas tehniski atbilst produktu definīcijai saskaņā ar Regulas (EK) Nr. 1015/94 1. panta 2. punktu, bet ko nevar uzskatīt par televīzijas kameru sistēmām.
(3)
Padome 1995. gada oktobrī ar Regulu (EK) Nr. 2474/95 (3), grozīja Padomes Regulu (EK) Nr. 1015/94 jo īpaši attiecībā uz līdzīga produkta un noteiktu profesionālo kameru sistēmu modeļu definīciju, kas tika atbrīvoti no galīgā antidempinga maksājuma.
(4)
Padome 1997. gada oktobrī ar Regulu (EK) Nr. 1952/97 (4) grozīja galīgo antidempinga maksājuma likmes attiecībā uz divām iesaistītajām kompānijām, t.i. attiecībā uz Sony Corporation un Ikegami Tsushinki Co. Ltd saskaņā ar pamatregulas 12. pantu. Turklāt Padome noteikti izslēdza atsevišķus jaunus profesionālo kameru sistēmu modeļus no antidempinga maksājuma piemērošanas jomas, tos pievienojot pielikumam.
(5)
Padome 1999. gada janvārī ar Regulu (EK) Nr. 193/1999 (5) un 2000. gada janvārī ar Regulu (EK) Nr. 176/2000 (6) grozīja Regulu (EK) Nr. 1015/94, pielikumam pievienojot konkrētus nākamos profesionālo kameru sistēmu modeļus, tādējādi izslēdzot tos no galīgā antidempinga maksājuma piemērošanas jomas. 2004. gada oktobrī Padome ar Regulu (EK) 1754/2004 (7) grozīja Regulu (EK) Nr. 176/2000.
(6)
Padome 2000. gada septembrī ar Regulu (EK) Nr. 2042/2000 (8) apstiprināja galīgos antidempinga maksājumus, ko piemēro ar Regulu (EK) Nr. 1015/94 saskaņā ar pamatregulas 11. panta 2. punktu.
(7)
Padome 2001. gada janvārī ar Regulu (EK) Nr. 198/2001 (9) un 2001. gada maijā ar Regulu (EK) Nr. 951/2001 (10) grozīja Regulu (EK) Nr. 2042/2000, Padomes Regulas (EK) Nr. 2042/2000 pielikumam pievienojot konkrētus nākamos profesionālo kameru sistēmu modeļus, atbrīvojot tos no galīgā antidempinga maksājuma piemērošanas.
(8)
2001. gada septembrī pēc starpposma pārskata saskaņā ar pamatregulas 11. panta 3. punktu Padome ar Regulu (EK) Nr. 1900/2001 (11) apstiprināja galīgo antidempinga maksājumu līmeni, kas tika piemērots ar Padomes Regulu (EK) Nr. 2042/2000 TKS importam no ražotāja eksportētāja Hitachi Denshi Ltd.
(9)
2002. gada septembrī Padome ar Regulu (EK) Nr. 1696/2002 (12) grozīja Regulu (EK) Nr. 2042/2000, Padomes Regulas (EK) Nr. 2042/2000 pielikumam pievienojot konkrētus nākamos profesionālo kameru sistēmu modeļus, tādējādi atbrīvojot tos no galīgā antidempinga maksājuma piemērošanas.
(10)
Padome 2004. gada aprīlī ar Regulu (EK) Nr. 825/2004 grozīja Regulu (EK) Nr. 2042/2000, Regulas (EK) Nr. 2042/2000 pielikumam pievienojot konkrētus nākamos profesionālo kameru sistēmu modeļus, tādējādi izslēdzot tos no galīgā antidempinga maksājuma piemērošanas.
B. IZMEKLĒŠANA ATTIECĪBĀ UZ PROFESIONĀLO KAMERU SISTĒMU JAUNAJIEM MODEĻIEM
1. Procedūra
(11)
Divi Japānas ražotāji eksportētāji, t.i., Sony Corporation (Sony) un Victor Company of Japan Limited (JVC), informēja Komisiju, ka tie plāno ražot jaunus profesionālo kameru sistēmu modeļus un eksportēt tos Kopienas tirgū, kā arī pieprasīja, lai Komisija pievieno šos jaunos modeļus profesionālo kameru sistēmām, ietverot to piederumus, Regulas (EK) Nr. 2042/2000 pielikumam, tādējādi izslēdzot tos no antidempinga maksājuma piemērošanas jomas.
(12)
Komisija par to informēja attiecīgo Kopienas ražošanas nozari un uzsāka pārbaudi, lai noskaidrotu, vai uz attiecīgajiem ražojumiem attiecas antidempinga pasākumi un vai būtu attiecīgi jāgroza Regulas (EK) Nr. 2042/2000 priekšrakstu daļa.
2. Modeļi, kas atrodas izmeklēšanā
(13)
Pieprasījumi par atbrīvojumu tika saņemti attiecībā uz šādiem kameru sistēmu modeļiem, kas iesniegti kopā ar atbilstīgu tehnisko informāciju:
i)
Sony:
-
skatu meklētājs HDVF-C30W;
ii)
JVC:
-
kameras galviņa KY-F560E;
Sony skatu meklētājs tika stādīts priekšā kā modelis, ko var izmantot tikai ar videomagnetofoniem, kamerām, kas nav ietvertas Regulā (EK) Nr. 2042/2000. JVC modelis tika stādīts priekšā kā profesionālās kameras modelis, uz ko neattiecas spēkā esošie antidempinga maksājumi.
3. Izmeklēšanas rezultāti
i) Skatu meklētājs HDVF-C30W
(14)
Attiecībā uz skatu meklētāju HDVF-C30W tika atklāts, ka tas atbilst produkta aprakstam Regulas (EK) Nr. 2042/2000 1. panta 2. punkta b) apakšpunktā. Tomēr to var izmantot tikai ar kameras galviņām, kas nesakrīt ar produkta aprakstu tās pašas regulas 1. panta 2. punkta a) apakšpunktā. Jo īpaši jāpiemin, ka šo kameru galviņu skaņas signāla attiecība ir 54 dB, kamēr Regulas (EK) Nr. 2042/2000 aprakstā kameru galviņām ir nepieciešami “55 dB vai vairāk”. Tādējādi tika secināts, ka šis skatu meklētājs būtu jāuzskata par profesionālu kameru sistēmu, kas atbilst definīcijai, kura dota Regulas (EK) Nr. 2042/2000 1. panta 3. punkta e) apakšpunktā. Tādēļ šis skatu meklētājs būtu jāatbrīvo no pašreizējiem antidempinga pasākumiem un jāpievieno Regulas (EK) Nr. 2042/2000 pielikumam.
(15)
Saskaņā ar iedibināto Kopienas iestāžu praksi šis modelis būtu jāatbrīvo no maksājuma, kad Komisijas dienesti ir saņēmuši attiecīgo atbrīvošanas pieprasījumu. Tādējādi viss Sony skatu meklētāja HDVF-C30W imports pēc 2003. gada 1. aprīļa būtu jāatbrīvo no maksājuma.
ii) Kameras galviņa KY-F560E
(16)
Tika atklāts, ka kameras galviņa KY-F560E, lai gan šis modelis atbilst produkta aprakstam Regulas (EK) Nr. 2042/2000 1. panta 2. punkta a) apakšpunktā, galvenokārt tiek izmantota tehniskos un medicīniskos nolūkos. Tāpēc tika secināts, ka šis modelis ir jāuzskata par profesionālu kameru sistēmu, kas atbilst tā definīcijai Regulas (EK) Nr. 2042/2000 1. panta 3. punkta e) apakšpunktā. Tādējādi tas būtu jāatbrīvo no pašreizējiem antidempinga pasākumiem un jāpievieno Regulas (EK) Nr. 2042/2000 pielikumam.
(17)
Saskaņā ar iedibināto Kopienas iestāžu praksi šis modelis būtu jāatbrīvo no maksājuma, Komisijas dienestiem saņemot attiecīgo atbrīvošanas pieprasījumu. Tādējādi turpmāk viss JVC kameras galviņas KY-F560E imports pēc 2004. gada 15. aprīļa būtu jāatbrīvo no maksājuma.
4. Ieinteresēto pušu informācija un secinājumi
(18)
Komisija informēja Kopienas rūpniecības nozari un TKS eksportētājus par izmeklēšanas rezultātiem un sniedza tiem iespēju iesniegt savus atzinumus. Neviena no iesaistītajām pusēm necēla iebildumus pret Komisijas izmeklēšanas rezultātiem.
(19)
Pamatojoties uz iepriekš minēto, Regula (EK) Nr. 2042/2000 būtu attiecīgi jāgroza,
IR PIEŅĒMUSI ŠO REGULU.
1. pants
Regulas (EK) Nr. 2042/2000 pielikumu aizstāj ar šai regulai pievienotā pielikuma tekstu.
2. pants
1. Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
2. Šī regula tiek piemērota šādu modeļu importam, ko ražo un eksportē uz Kopienu šādi eksportējošie ražotāji:
a)
Sony no 2003. gada 1. aprīļa:
-
Skatu meklētājs HDVF-C30W;
b)
JVC no 2004. gada 15. aprīļa:
-
Kameras galviņa KY-F560E.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 18. janvārī

Labels: 12
3
4
18